CELEX: 32015D1160
Language: mt
Date: 2015-07-13 00:00:00
Title: Deċiżjoni ta' Implimentazzjoni tal-Kummissjoni (UE) 2015/1160 tat-13 ta' Lulju 2015 dwar ċerti miżuri protettivi fir-rigward ta' influwenza avjarja b'patoġeniċità għolja tas-sottotip H7N7 fir-Renju Unit (notifikata bid-dokument C(2015) 4978) (Test b'rilevanza għaż-ŻEE)

15.7.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 187/88
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/1160
   tat-13 ta' Lulju 2015
   dwar ċerti miżuri protettivi fir-rigward ta' influwenza avjarja b'patoġeniċità għolja tas-sottotip H7N7 fir-Renju Unit
   
      
         (notifikata bid-dokument C(2015) 4978)
      
   
   (It-test bl-Ingliż biss huwa awtentiku)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 89/662/KEE tal-11 ta' Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b'mod partikolari l-Artikolu 9(4) tagħha,
   Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar, veterinarju u zootekniku applikabbli għall-kummerċ intra-Kommunitarju ta' ċertu annimali ħajjin u prodotti bil-ħsieb tat-tlestija tas-suq intern (2), u b'mod partikolari l-Artikolu 10(4) tagħha,
   Billi:
   
               (1)
            
            
               L-influwenza avjarja hija marda virali infettiva tal-għasafar, inkluż il-pollam. L-infezzjonijiet bil-vajrusis tal-influwenza avjarja fil-pollam domestiku jagħtu lok għal żewġ forom ta' din il-marda li huma distinti mill-virulenza tagħhom. Il-forma ta' patoġeniċità baxxa ġeneralment tikkawża biss sintomi ħfief, filwaqt li l-forma ta' patoġeniċità għolja twassal għal rati ferm għoljin ta' mwiet fil-parti l-kbira tal-ispeċijiet tal-pollam. Din il-marda tista' tħalli impatt qawwi fuq il-profitabbiltà mit-trobbija tal-pollam tal-irziezet.
            
         
               (2)
            
            
               L-influwenza avjarja tinstab l-aktar fl-għasafar, iżda f'ċerti ċirkustanzi jaf ikun hemm infezzjonijiet ukoll fil-bnedmin, minkejja li r-riskju ta' dan huwa ġeneralment baxx ħafna.
            
         
               (3)
            
            
               Fil-każ ta' tifqigħa tal-influwenza avjarja, hemm riskju li l-aġent tal-marda jinfirex f'azjendi oħrajn fejn jittrabbew pollam jew għasafar oħra. Minħabba f'hekk, din tista' tinfirex minn Stat Membru għal Stati Membri oħra jew għal pajjiżi terzi permezz tal-kummerċ ta' tjur ħajjin jew tal-prodotti tagħhom.
            
         
               (4)
            
            
               Id-Direttiva tal-Kunsill 2005/94/KE (3) tistabbilixxi ċerti miżuri preventivi relatati mas-sorveljanza u d-detezzjoni kmieni tal-influwenza avjarja u l-miżuri minimi tal-kontroll li jridu jiġu applikati f'każ ta' tifqigħa ta' dik il-marda f'pollam jew f'għasafar mrobbijin oħra. Dik id-Direttiva tistipula li jitwaqqfu żoni ta' protezzjoni u sorveljanza f'każ li tfaqqa' l-influwenza avjarja b'patoġeniċità għolja.
            
         
               (5)
            
            
               Ir-Renju Unit għarraf lill-Kummissjoni b'tifqigħa tal-influwenza avjarja b'patoġenità għolja tas-sottotip H7N7 fi stabbiliment fit-territorju tiegħu fejn kienu qed jitrabbew il-pollam jew għasafar oħra u ħa minnufih il-miżuri meħtieġa skont id-Direttiva 2005/94/KE, inkluż it-twaqqif ta' żoni ta' protezzjoni u sorveljanza.
            
         
               (6)
            
            
               Il-Kummissjoni eżaminat dawk il-miżuri b'kollaborazzjoni mar-Renju Unit u ħarġet sodisfatta li l-fruntieri taż-żoni ta' protezzjoni u sorveljanza stabbiliti mill-awtorità kompetenti f'dak l-Istat Membru jinsabu 'l bogħod biżżejjed mill-istabbiliment proprju fejn ġiet konfermata t-tifqigħa.
            
         
               (7)
            
            
               Sabiex jiġi evitat kwalunkwe tfixkil bla bżonn fil-kummerċ tal-Unjoni u sabiex jiġu evitati ostakli mhux ġustifikati fil-kummerċ li jistgħu jimponu pajjiżi terzi, jeħtieġ li ż-żoni ta' protezzjoni u sorveljanza stabbiliti fir-Renju Unit jiġu stabbiliti fil-livell tal-Unjoni f'kollaborazzjoni ma' dak l-Istat Membru.
            
         
               (8)
            
            
               Għaldaqstant, iż-żoni ta' protezzjoni u ta' sorveljanza fir-Renju Unit, fejn qed jiġu applikati l-miżuri ta' kontroll għas-saħħa tal-annimali stipulati fid-Deċiżjoni 2005/94/KE, għandhom ikunu ddefiniti fl-Anness ta' din id-Deċiżjoni u d-durata ta' dik ir-reġjonalizzazzjoni għandha tiġi stipulata.
            
         
               (9)
            
            
               Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DIN ID-DEĊIŻJONI:
   Artikolu 1
   Ir-Renju Unit għandu jiżgura li ż-żoni ta' protezzjoni u sorveljanza stabbiliti skont l-Artikolu 16(1) tad-Direttiva 2005/94/KE ikunu jinkludu mill-inqas iż-żoni elenkati bħala żoni ta' protezzjoni u sorveljanza fil-Parti A u fil-Parti B tal-Anness ta' din id-Deċiżjoni.
   Artikolu 2
   Din id-Deċiżjoni tapplika sal-31 ta' Diċembru 2015.
   Artikolu 3
   Din id-Deċiżjoni hija indirizzata lir-Renju Unit tal-Gran Brittanja u lill-Irlanda ta' Fuq.
   
      Magħmul fi Brussell, it-13 ta' Lulju 2015.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 395, 30.12.1989, p. 13.
   
      (2)  ĠU L 224, 18.8.1990, p. 29.
   
      (3)  Id-Direttiva tal-Kunsill 2005/94/KE tal-20 ta' Diċembru 2005 dwar miżuri Komunitarji għall-kontroll tal-influwenza tat-tjur u li tħassar id-Direttiva 92/40/KEE (ĠU L 10, 14.1.2006, p. 16).
   
      ANNESS
      
         Parti A
      
      Iż-żona ta' protezzjoni kif imsemmija fl-Artikolu 1:
      
                  Kodiċi ISO tal-Pajjiż
               
               
                  Stat Membru
               
               
                  Kodiċi
                  (jekk disponibbli)
               
               
                  Isem
               
               
                  Id-data sa meta tibqa' applikabbli skont l-Artikolu 29 tad-Direttiva 2005/94/KE
               
            
                  UK
               
               
                  Ir-Renju Unit
               
               
                  Kodiċi Postali/ADNS
               
               
                  Żona li tinkludi:
               
               
                   
               
            
                   
               
               
                   
               
               
                  PR1-PR2/00151
               
               
                  Fi Preston (Lancashire, fil-Majjistral tal-Ingilterra), iz-żona inkluża fiċ-ċirku b'raġġ ta' 3 kilometri, biċ-ċentru tagħha fil-koordinati ta' referenza SD 5685637176 kif jidhru fil-mappa tal-Ordnance Survey Landranger bi skala ta' 1: 250 000  (il-koordinati 53.829045,-2.656974).
               
               
                  2.8.2015
               
            
         Parti B
      
      Iż-żona ta' sorveljanza kif imsemmija fl-Artikolu 1:
      
                  Kodiċi ISO tal-Pajjiż
               
               
                  Stat Membru
               
               
                  Kodiċi
                  (jekk disponibbli)
               
               
                  Isem
               
               
                  Id-data sa meta tibqa' applikabbli skont l-Artikolu 31 tad-Direttiva 2005/94/KE
               
            
                  UK
               
               
                  Ir-Renju Unit
               
               
                  Kodiċi Postali/ADNS
               
               
                  Żona li tinkludi:
               
               
                   
               
            
                   
               
               
                   
               
               
                  PR1-PR2/00151
               
               
                  Fi Preston (Lancashire, fil-Majjistral tal-Ingilterra), iz-żona inkluża fiċ-ċirku b'raġġ ta' 10 kilometri, biċ-ċentru tagħha fil-koordinati ta' referenza SD 5685637176 kif jidhru fil-mappa tal-Ordnance Survey Landranger bi skala ta' 1: 250 000  (il-koordinati 53.829045,-2.656974), fuq barra taż-żona inkluża fiċ-ċirku deskritt fil-Parti A.
               
               
                  11.8.2015
               
            
                   
               
               
                   
               
               
                   
               
               
                  Fi Preston (Lancashire, fil-Majjistral tal-Ingilterra), iz-żona inkluża fiċ-ċirku b'raġġ ta' 3 kilometri, biċ-ċentru tagħha fil-koordinati ta' referenza SD 5685637176 kif jidhru fil-mappa tal-Ordnance Survey Landranger bi skala ta' 1: 250 000  (il-koordinati 53.829045,-2.656974)
               
               
                  3.8. — 11.8.2015